- Kad već neće nitko u Karlovačkoj županiji i Hrvatskoj, možda reagira netko iz Europe i spasi nas od nas samih, kaže Žarko Kotur iz Građanske inicijative Karlovac, objašnjavajući zašto su o "slučaju Babina Gora", nakon Pape Franje i Europske komisije, odlučili ovaj mjesec upoznati i sve europarlamentarce.

Kao što su činili posljednjih 12 godina, i dalje tvrde da je lokacija budućeg Centra za gospodarenje otpadom na Babinoj Gori, najblaže rečeno, neadekvatna zbog svog geofizičkog profila, iznimno bogatih izvorišta pitke vode izuzetne kvalitete, u suprotnosti s EU direktivom o vodama i domaćim zakonima, spornog izvješća o provedenim istražnim radovima na toj lokaciji, inače prevelikoj za očekivanu količinu otpada koja na nju treba dolaziti...

Sadržaj se nastavlja...

- Upozoravali smo na to domaće institucije, dostavili dokumentaciju o Babinoj Gori, koju su radile ovlaštene tvrtke i vrhunski hrvatski geolozi, ali nitko nije reagirao. U toj dokumentaciji smo naveli i dokazali da se svjesno i namjerno lokacija RCGO Babina Gora - a odabrana je na temelju tri raskopa bagerom na dubini do 2 metra i to na pristupnom putu do odlagališta otpada na 270 metara, tj. na vrhu Babine Gore - postavlja uzvodno iznad toka Korane i Kupe i iznad podzemnih strateških rezervi pitke vode za ovaj dio Hrvatske. Na i oko planirane lokacije zahvata RCGO postoji 64 izvora pitke vode, 15 bunara je u bližoj okolici lokacije, hidro-geološkom prospekcijom terena ustanovljeno je 158 izvorišta pitke vode od kojih je jedan dio uzorkovan u Zavodu za javno zdravstvo, iz "bloka" Babine Gore izvire više od 300 izvora pitke vode i 5 rječica: Trebinja, Gradnica, Mala Utinja, Velika Utinja, Bukovica, postroje 3 vodocrpilišta za javnu vodoopskrbu: Utinja Vrelo, Jurković Mlin i Tušilović, 200 kopanih bunara dubine 10 – 40 metara, na istoj vodnoj razdjelnici (rasjed) nalazi se i vodocrpilište u Mekušju... a ukupan preliv pitke vode iz Babine Gore je više od 8.000.000.000 litara godišnje, dovoljno da cjelokupna ljudska populacija ima za jedan dan po litru pitke vode, napominje Kotur.

Niti jedan od tih podataka, iako su aktiviste GIK-a nakon njihovih javih istupa na ovu temu nerijetko nazivali blefolozima, nije proizvoljan, sva istraživanja i mjerenja odradili su stručnjaci.

- Nismo neozbiljni, nismo to radili mi, nego ovlaštene hrvatske tvrtke, koje su sve to i potpisale. Pribavili smo svu dokumentaciju koju je trebao napraviti onaj tko je određivao lokaciju za CGO. Možda je napokon netko ozbiljno prouči. Čekamo odgovore USKOK-a, EK, Pape, a ovaj mjesec planiramo obavijestiti sve EU parlamentarce, EU institucije i novinske kuće, te sve što imamo objaviti na YouTubeu, zaključuje Kotur.

KAportal.hr